Im Jåhr 1537 kriagt Inglståd no a weiters Ståndbein, indems zua boarischen Landesfestung ausbaut worn is, wås mit a kuazn Untabrechung 400  Jãhr so bliem is. Der Umstånd bringt da Ståd den Nama "de Schanz" ei und no heit nennen si vui Inglstädter "Schanzer" (zum Beispui da gräßte Fuaßboivarein, schaug aa weida untn). Untam Graf Solms, Herrn zu Münzberg, is a Rennaissancefestung mit Bollwerk enståndn, wobei de vorhandene mittelåiterliche Stådmauer erhoitn bliem is. Heid erinnat no as Münzbergtor ois südwestlichsta Teil vo da Stådmaua a boa Meta vo da Doana weg ån eahn. De Bauphase dauert bis in ebba 1565. No bevor de Arbatn beendet worn san,  lieng si 1546 im Schmalkaldischen Kriag de Truppen vom Schmalkaldischn Bund und de kaiserlichen Truppen vom Karl V. vor de Stådtore fia zwoa Wochn gengüba. Mit am Abzug vo de Schmalkalden håt de Festung de erste Bewährungsprobe bestãndn. Aus dera Zeit kimmt aa des Sprichwort vo de boarischn Landesfürstn: "München soll mich nähren, zu Ingolstadt will ich mich wehren."